**Høringssvar fra bestyrelsen i Helsted Børnehus**  
  
Vi er som bestyrelse i Helsted Børnehus dybt bekymrede over konsekvenserne af det budgetforslag, som er blevet fremlagt – og som gør arbejdsbetingelserne for leder og medarbejdere endnu mere udfordrende end de i forvejen er – hvilket i sidste ende går ud over børnenes trivsel og udvikling.   
  
Der foreslås, at der skal ske en øget anvendelse af ledere som pædagogisk personale. I Helsted Børnehus har vi en leder, der har såvel driften som det pædagogiske ansvar. Vedkommende er allerede på gulvet i institutionen og en ændring som den foreslåede vil:

* Medføre en markant normeringsforringelse. Med en forøgelse til 85% vil lederen trække mange timer ud af institutionens normering. Det er timer som vil mangle, da lederne ikke kan lægge så mange timer på stuerne. Det vil betyde væsentlige kvalitetsforringelser for børnene og familierne.
* Det vil samtidig medføre et dårligere arbejdsmiljø, som kan betyde et højere sygefravær.
* Der vil medføre et utilstrækkeligt ledelsesrum, da der vil være mindre tid til ledelse, som kan betyde mere uddelegering til pædagoger, hvilket vil medføre mindre tid til de pædagogiske kerneopgaver.
* Det vil på sigt blive sværere at rekruttere kompetent personale til institutionen.

Det er derudover alarmerende, at en reduktion af budgettet til tidlig indsats kan komme på tale.

* Det giver grund til bekymring i forhold til samarbejdet med børn og familier i udsatte positioner. Det kan medføre en følelses af ikke at slå til, som kan resultere i et højere sygefravær blandt personalet, og i sidste ende resultere i kvalitetsforringelser for ALLE børn og ikke kun de mest udsatte.
* Reduktionen vil med stor sandsynlighed give større problemer på sigt op igennem systemet. Jo før en indsats sættes ind, jo større er chancen for at forhindre problemer i at opstå eller udvikle sig. Tidlig indsats betalte sig både i et menneskeligt og samfundsøkonomisk perspektiv.

Det er i sidste ende vores børn, der kommer til at tabe på dette. Og kerneopgaven for os og de ansatte i Helsted Børnehus er BØRNENE.